
Резюме: Разглежда се приложението на метода на казусите в методическата подготовка на бъдещи учители по икономически дисциплини, както и неговата практическа проекция в урочната работа. Акцентът се поставя върху необходимостта от преодоляване на репродуктивния модел на обучение чрез внедряване на практико-приложни и интерактивни инструменти, съобразени и със съвременните бизнес стандарти. Представя се авторски модел за дидактическо конструиране на икономически казуси, обогатени с елементи на вземане на решения в условия на несигурност. За илюстрация на методологията се представят разработени авторски казуси.

Abstract: This paper examines the application of the case study method in the methodological training of prospective economics teachers, as well as its practical projection in classroom work. The emphasis is placed on the need to overcome the reproductive model of learning through the implementation of practice-oriented and interactive tools aligned with modern business standards. An author's model for the didactic construction of economic cases, enriched with elements of decision-making under conditions of uncertainty, is presented. To illustrate the methodology, developed author's case studies are showcased.

Съвременното образование се изправя пред сериозни предизвикателства, продиктувани от динамичната промяна на бизнес средата, пазара на труда и дигитализацията, както и необходимостта от изграждане на практически ориентирани компетентности у обучаваните. Традиционните лекционни форми, макар и доказано ефективни в извеждането на фундаментални теоретични постановки, често се оказват недостатъчни за формирането на критично мислене, управленска гъвкавост и способност за вземане на решения в условия на неопределеност. 
В този контекст методът на казусите се утвърждава като един от най-ефективните интерактивни инструменти за обучение. Фокусът на настоящата статия се насочва върху специфичната му роля при подготовката на бъдещи учители по икономически дисциплини, които ще пренесат съвременните дидактически практики в икономическата подготовка в средното образование. Актуалността на изследването се определя от противоречието между нарастващата нужда от практико-приложна насоченост на икономическото знание и съществуващата отчасти репродуктивна и пасивна нагласа в обучението. 
[bookmark: _GoBack]В наши дни бизнес средата и светът се променят по-бързо от учебниците. Според традиционната дидактика обучаемият се явява приемник на знания. Методологията на водещите бизнес училища, базирана на метода на казусите, подкрепя позицията обучаемият да се ангажира във вземането на решения. Така погледнато бъдещият учител по икономически дисциплини в този век не трябва да бъде просто лектор, а фасилитатор на бизнес дискусии. Той трябва да притежава уменията не просто да напише казус, а да предизвика „аха-момент“ в класната стая, където учениците сами откриват икономическите закономерности през реални житейски дилеми. Липсата не само на системна, а и на каквато и да е подготовка по разработване на авторски икономически казуси сред курсистите, обучаващи се за учители създава празнота между академичната теория и реалната педагогическа практика.
С настоящата разработка се цели да се изгради и обоснове теоретико-методологически авторски модел за разработване и прилагане на казуси в обучението на икономисти, подготвящи се за учители.  Задачите, които се поставят за разрешаване са няколко:
1. Да се определи методологическата рамка на изследването.
2. Да се предложи структуриран авторски модел за създаване на казуси от бъдещите учители.
3. Да се представят примерни авторски казуси с икономическа проблематика.
Методологическата рамка на настоящото изследване се базира на комплексен подход, обединяващ системния подход, структурно-функционалния анализ и дейностната теория в обучението. Използвани са методът на теоретичния анализ на научна педагогическа и икономическа литература, методът на педагогическото моделиране, както и методът на експертната оценка. Емпиричната база включва наблюдение на училищни уроци, провеждане на учебни занятия, както и анализ на разработки по икономически дисциплини в рамките на текущи и стажантски практики. 
Настоящата разработка е с приложно-технологичен фокус и надгражда теоретичната база с чисто приложен характер, фокусирайки се върху микронивото на обучението – практическото прилагане на метода на казусите. Разработката дава отговор на въпроса как затрудненията при прехода към учителската професия могат да бъдат успешно преодолени чрез овладяване на работещ инструментариум за практическа преподавателска работа.
Провеждането на двусеместриално обучение за придобиване на професионална квалификация „учител“ по специалността от дипломата за висше образование (съгласно изискванията на Наредба за държавните изисквания за придобиване на професионална квалификация „учител“ и Наредба № 15 от 22 юли 2019 г.) събира специфична категория курсисти. Това са лица с вече  завършено икономическо образование (бакалаври и/или магистри по икономика, финанси, бизнес администрация и други специалности от направление „Икономика“), които решават да направят ценностен и професионален завой към образователната система. 
Изведените по-долу особености на бъдещите учители се потвърждават от проведени дискусии, беседи и фокус групи с курсисти в квалификационен курс в рамките на три последователни учебни години. Психологическият и мотивационният им профил се отличава с редица специфики, които оказват пряко влияние върху усвояването на педагогическите и методическите дисциплини. Предвид факта, че този процесно-образователен формат попада в полето на андрагогиката, ориентацията им към реализация като учители се направлява от своеобразен преход от външна към вътрешна мотивация. Анализът на контингента показва, че се наблюдава съчетание от прагматична мотивация (търсене на професионална сигурност, допълнителна реализация или смяна на сектора поради динамиката на пазара на труда) и осъзната вътрешна нужда от пренос на натрупания бизнес опит към младото поколение.  Интерес представлява и професионалната трансформация, която се наблюдава. Така например, за разлика от класическите студенти-педагози, икономистите влизат в квалификационния курс с изградено самосъзнание на „практици“. Психологическата им нагласа се ориентира към ефективност, резултати и прагматизъм, което често изисква преосмисляне на чисто икономическите критерии за успех през призмата на педагогиката. 
Поради спецификата на икономическото им образование, когнитивният стил и прехода от аналитично към педагогическо мислене също е белязан с различия. Тези курсисти притежават високо развито логико-аналитично, цифрово и системно мислене. Те лесно възприемат структурирани модели (като предложения тук модел   „4+“  или алгоритми за анализ на казуси). Основното предизвикателство пред този тип обучавани се явява преодоляването на психологическа бариера при хуманитаризацията на знанието и на технократския подход. От икономистите обичайно се търсят еднозначни решения, оптимизация и максимизация на печалбата/ползата. Педагогиката обаче ги изправя пред полето на субект-субектните отношения, където резултатите не винаги са линейни и измерими в краткосрочен план. Преодоляването на тази бариера е ключов етап от тяхното професионално прераждане в учители. Трябва да се подчертае и това, че като цяло икономистите притежават самочувствие на експерти от реалния сектор, което от една страна спомага за изграждането на силен авторитет пред учениците, но от друга може да доведе до склонност към директивен и авторитарен стил на преподаване. Затова се появява необходимост от развитие на емпатия и фасилитационни умения. В рамките на двусеместриалното им обучение се работи за развиване на емоционалната им интелигентност, уменията за разрешаване на конфликти, работа в приобщаваща среда и разбиране на юношеската психология, заедно с методическата подготовка. 
Курсистите демонстрират висока адаптивност към дигиталната среда и съвременните образователни технологии, тъй като бизнес средата предварително ги е тренирала да работят с бързо променящи се информационни масиви. Това ги прави изключително податливи на иновативни методи като геймификацията, бизнес симулациите и разработването на казуси. Обикновено се прави разграничение между научните и образователните казуси. Макар да се различават, вложеният труд за тяхното изработване се разминава в много по-малка степен, отколкото масово се приема. Същинското различие се крие в поднесеното съдържание и начина на неговото експониране. Макар да са насочени към различна публика и цел, изследователските и учебните казуси се основават на една и съща изходна дейност. Разликата между тях е чисто функционална – изследователският казус защитава готов извод пред колегиална общност, докато учебният казус предоставя възможност на обучаваните да съпреживеят казуса и самостоятелно да достигат до решение, като в тази роля авторът се изявява като безпристрастен хроникьор без персонални оценки, извеждайки анализите и изводите в отделна инструкция за преподавателя [1]. Mетодът на казуса е особено работещ при формирането на социални компетенции. С него се избягва теоретичната скованост на ученето и преподаването, а обучаваните се включват в активизиращи дейности [2]. Един от известните автори на казуси, дефинира казуса по следния начин: „Добрият казус е превозното средство, чрез което къс от реалността се внася в класната стая, за да бъде обсъден от класа и преподавателя. Добрият казус поддържа дискусията в час стъпила на някои от упоритите факти, с които трябва да се сблъскаме в реални житейски ситуации. Той е котва срещу академичните полети на спекулацията. Той е запис на сложни ситуации, които трябва буквално да бъдат разглобени на части и сглобени отново, преди ситуациите да могат да бъдат разбрани. Той е целта за изразяване на нагласи или начини на мислене, внесени в класната стая.“ [3]. От своя страна икономическият казус представлява описание на реална или симулирана стопанска ситуация, която съдържа проблем, изискващ аналитичен развой, оценка на алтернативите и вземане на аргументирано управленско или пазарно решение.  За разлика от стандартните задачи с еднозначен отговор, казусът развива най-малко следните ключови компетентности:
· способност за диференциране на съществена от второстепенна информация;
· разпознаване на пазарни механизми, ценови шокове или управленски грешки в реално време;
· умение за екипна работа и публична защита на тези (дебати).
За да бъдат ефективни бъдещите преподаватели, те самите трябва да притежават умения за разработване на казуси. В контекста на педагогическата правоспособност фокусът е изцяло върху учебните (дидактическите) казуси. Предложеният авторски модел „4+“ (фигура 1) структурира процеса на създаване и решаване на икономически казус в четири надградени етапа.



Фигура 1 –  Процес на създаване и решаване на икономически казус  (авторов модел).

На първи контекстен етап се определя макро- или микроикономическата рамка (пазар на съвършена конкуренция, инфлационни процеси, фискална политика на държавата и др.). Описва се конкретен стопански субект с неговите реални параметри. На следващия етап се въвежда конфликт. Изгражда се  проблемната ситуация и тройна дилема (икономически, репутационен и етичен натиск). Тук водещо е разбирането, че в бизнеса никога няма перфектно решение – има минимизиране на щетите и избор на компромисно решение. Предизвикателството се изразява във формулиране на задачата за обучаваните при условия на ограничен ресурс и време. На етапа за синтез и решение се разработват методически указания за преподавателя – очаквани отговори, критерии за оценяване и насоки за провеждане на дискусията в клас. 
Практическо приложение на модела преминава през следния алгоритъм за разработване:
· поставя се дидактическа цел, като се избира тема от програмата по съответна икономическа дисциплина (например пазарно равновесие, инфлация, алтернативна цена, безработица).
· пише се сценарий, контекст, в който се създава сюжетна линия, близка до ежедневието на учениците (джобни пари, ученически бизнес, дигитални платформи).
· дефинира се проблем или конфликт, с който се въвежда стопански дисбаланс или дилема на избора.
· генерира се информационен масив, в който се включват достоверни данни, таблици или числа за пресмятане.
· задават се въпроси, поставя се предизвикателство и те се разпределят по нива (анализ, изчисления, вземане на решение).
· накрая следва обобщение, съставя се дебрифинг план и се определят правилата за обсъждане.
Работата с модела се илюстрира с представените в настоящата разработка три казуса. Първият от тях, казусът „Цената на лимонадата“ обхваща теми от микроикономиката като търсене, предлагане и пазарно равновесие. Условие: Мартин и Диана организират щанд за лимонада на благотворителен базар. Първоначалните разходи за чаша са 1.20 евро, продажната цена – 2.00 евро, а очакваните продажби – 100 чаши. В навечерието на базара цената на лимоните скача с 50%, а захарта поскъпва с 20%, което вдига разходите до 1.80 евро за чаша. Едновременно с това нов конкурентен щанд се появява с готов студен чай на цена от 1.80 евро. Задачи:
1. Да се идентифицира външният фактор, променил разходите и предлагането (първо ниво, разбиране).
2. Да се изчисли общата печалба при продажба на 80 чаши, ако се запази старата цена от 2.00 евро при нови разходи от 1.80 евро (второ ниво, приложение).
3. Да се аргументира управленско решение – целесъобразно ли е повишаването на цената над 2.00 евро, ценовото съревнование с конкурента или продуктовата диференциация. Обосновете се (трето ниво, оценка).
Решение и анализ: Маржът става 0.20 евро на чаша (2.00 − 1.80), а общата печалба при 80 продадени броя пада до 16.00 евро (вместо 80.00 евро преди). Вместо ценова война, възможен изход е диференциация на продукта (био лимонада с ментов сироп, премиум позициониране), което оправдава цена от 2.20 – 2.30 евро пред таргетирана аудитория. 
Следващият казус „Инфлационният удар“ се свързва със сфери на макроикономиката като инфлация и покупателна способност. Условие: Семейство Георгиеви разполага с общ месечен доход от 2000 евро, от които отделя 700 евро за спестявания. Останалите 1300 евро отиват за текущи разходи, разпределени по следния начин: 600 евро за храни, 300 евро за битови сметки и 400 евро за горива и други разходи. Годишната инфлация засяга отделните пера с различна тежест: при храните ръстът е +20%, при битовите сметки е +25%, а при горивата и другите разходи е +15%. Работодателите им индексират заплатите с 5%, повишавайки новия общ доход на 2100 евро, но семейството установява, че спестяванията им се стопяват. Задачи:
1. Да се обясни разликата между номинален и реален доход (първо ниво, разбиране).
2. Да се изчислят новите разходи за храна, битови сметки и горива/други, както и новият остатък за спестявания при новия доход от 2100 евро (второ ниво, приложение).
3. Да се предложи антикризисен план за семейното управление на бюджета (трето ниво, оценка).
	Решение и анализ: Нови разходи по пера: храни: 600х1.20 = 720 евро; битови сметки: 300 х 1.25 = 375 евро; горива и други: 400 х 1.15 = 460 евро. Общи нови разходи: 720 + 375 + 460 = 1555 евро. Нов остатък за спестявания: 2100 −1555 = 545 евро. Анализ: Въпреки номиналното увеличение на доходите с 100 евро (от 2000 на 2100 евро), реалната покупателна способност намалява. Спестяванията спадат от 700 на 545 евро (намаление с 155 евро) заради изпреварващия ръст на цените в основните потребителски категории. Семейният бюджет налага структурна оптимизация на незадължителните разходи и преориентиране на част от свободните средства към активи с инфлационна защита, като например инвестиционно злато, недвижими имоти, акции на компании с устойчиви бизнес модели или държавни ценни книжа, обвързани с инфлационния индекс.
Последният казус: „Дигиталният инфлуенсър“ е със следното условие: Виктор, ученикът с 15 000 последователи, получава предложение от магазин „MegaStop“ за спонсорирано ревю на геймърска мишка (подарък на стойност 100 евро + 150 евро хонорар) с условие за 30-дневна ексклузивност. Заснемането и монтажът отнемат 10 часа, през които той би могъл да работи в дизайнерско студио за 10 евро/час. Част от последователите му предупреждават за това, че са срещу комерсиализацията. Задачи:
1. Да се дефинира понятието „алтернативна цена“ в този контекст (първо ниво, разбиране).
2. Да се изчисли икономическата изгода от сделката след приспадане на пропуснатите ползи (второ ниво, приложение).
3. Да се аргументира дали офертата следва да бъде приета и формулират задължителни условия за предпазване на личния имидж и доверието на аудиторията (трето ниво, оценка).
Решение и анализ:	Общи приходи/ползи: 150 евро + 100 евро = 250 евро. Пропуснати ползи (алтернативна цена): 10 часа×10 евро = 100 евро. Нетна икономическа изгода: 250 − 100 = +150 евро (чист положителен резултат). Сделката е изгодна, но Виктор трябва да изиска обективен продукт и задължително да обяви спонсорството пред аудиторията (прозрачност срещу загуба на доверие).
За да се гарантира максимален ефект в практиката, следва да се направи методологическо допълнение − всеки казус трябва да се ръководи по следния алгоритъм:
· първи 5 минути: бърз въпрос към ученик за влизане в ролята на героя;
· следващите 15 минути: изграждане на аргументите, изчисляване на данните на живо и дебат между двете противоположни позиции;
· финал: преподавателят обобщава изводите, като ги свързва с фундаменталната икономическа теория, без да дава готови отговори.
Методологическите препоръки се ориентират към постигане на баланс между теория и практика. Казусите се използват за надграждане на теоретичен урок, стъпвайки върху конкретно изведен икономически закон. При това се съблюдава за адаптацията към профила на учениците. На бъдещите учители се обръща внимание, че те трябва да се насърчават сами да предлагат казуси от ежедневния си опит, за да се повиши съпричастността към проблема. Важен принципен момент е дебрифингът, при който дискусията трябва да се насочва така, че учениците сами да стигнат до изводите, ценящи оригиналната икономическа аргументация. За многопластово решаване на казусите са значими интердисциплинарните връзки и затова  е важно сътрудничеството с учителите по математика и предприемачество. 
В заключение може да се направи извода, че икономическото мислене  се характеризира с интегративен характер. Казусите показват, че икономическите дисциплини са съвкупност от житейски избори, където микро и макрофакторите непрекъснато взаимодействат. С поетапната структура на задачите учителят следва да цели да се изгражда у учениците критично мислене, функционална грамотност и умения за управление на личен и бизнес бюджет. Също така да се развива компетентностният им профил и не на последно място може да се открои и мотивационен ефект. Насочва се вниманието на обучаемите към това,  че актуалната тематика повишава познавателната активност и ангажираността на младите хора в учебния процес. 
Разработването и прилагането на казуси в обучението представлява мощен дидактически инструмент за преодоляване на репродуктивния модел на преподаване и учене по икономически дисциплини. Чрез овладяването на методите за анализ и авторско конструиране на казуси (по модела „4+“), бъдещите учители развиват както собствения си професионален капацитет, така и способността си да изграждат практико-приложни умения у младото поколение, отговаряйки на съвременните изисквания за пазарна адекватност.

